Skortur er á þriflegum, hvítskeggjuðum og rauðklæddum karlmönnum í Bandaríkjunum. Kórónuveirufaraldurinn hefur orðið til þess að mun færri jólasveinar fást til starfa fyrir þessi jól en oft áður. Þeim sem nema jólasveinafræðin hefur einnig fækkað.
Mitch Allen sem rekur fyrirtæki í Texas-ríki sem útvegar jólasveina til margvíslegra skemmtana segir að eftirspurn eftir sveinum hafi aukist um 120 prósent frá síðasta ári enda sé mun algengara nú en þá að skólar, fyrirtæki og verslanamiðstöðvar efni til jólaskemmtana. Þó hefur verið nokkuð um afbókanir vegna tilkomu Omíkron-afbrigðis veirunnar.
Rauðklæddu gleðigjöfunum hjá jólasveinafyrirtækinu hefur fækkað um 10% frá árinu 2019 eða um eittþúsund sveina. Allen segir dapur í bragði að 335 þeirra hafi látist af völdum COVID-19 á árinu og því hafi margir aðrir ákveðið að hengja upp rauða búninginn og láta tímabundið af störfum af ótta við að smitast. Nokkrir hafi jafnframt ákveðið að kveðja starfið endanlega en Allen segir jólasveina geta þénað sex til tíu þúsund Bandaríkjadali á góðri jólavertíð.
Umsóknum hefur einnig fækkað að jólasveinaskólanum í Denver og útskrifuðum sveinum sömuleiðis. Susen Mesco stofnandi skólans kveðst óttast að skorturinn verði viðvarandi næstu ár en hún ætli ekki að lækka kröfurnar. Það geta ekki allir verið Sveinki, segir hún. Það þarf að hafa þetta sérstaka útlit, blik í auga og að elska jólin.